Ego Galterus, Dei gratia Lingonensis episcopus, presentibus et futuris notum fieri volo, quod Lambertus de Roseto, miles, ejusque filius Girardus, dederunt per manum nostram in elemosinam Deo et Sancte Marie Alberipe quicquid habebant, tam in decimis quam in ceteris quibuscumque possessionibus in finagio de Arclofrait, ab Alberipa usque ad grangiam de Sale, et unum pratum quod habebant apud Perregne. Artaldus de Grance ipse quoque guerpivit, et per manum nostram dedit fratribus de Alberipa quidquid clamabat et quidquid de patrio jure seu quolibet alio modo tenebat vel habebat in Arclofrait, et in Arefrait et a monachis Sancti Eugenii antea tenebat. Testes: Warnerius et Hugo, archidiaconi. Actum anno domini M°C°LX°IV°.